[{"text_idx": "#000002", "text": "Ni devis kvin jarojn atendi por tio, sed la nuntempe eble plej populara muzikgrupo de Esperantujo aperigis sian trian albumon: c\u0302iamen plu. Jam en 2011 g\u0302i anoncis la albumon kaj au\u0306digis la unuajn kantojn, sed post tio ankorau\u0306 ni devis iom atendi. Sed tute indis, c\u0302ar la fina produkto estas granda verko de amo: estas dancigaj popkantoj kiel pluku ne la florojn, televido kaj plastokanto, sed ankau\u0306 trankvilaj kantoj alia aventuro, ne eblas kalkuli kaj rulu trajn'. Ankau\u0306 ne mankas la por LPG kutimaj politikaj mesag\u0302oj, plej trafe en la dizertanto. Indas multfoje au\u0306skulti la kantojn, dume legante en la bela tekstlibreto kun fotoj de la grupanoj, kiu akompanas la diskon. Tamen ec\u0302 kun la teksto antau\u0306 vi vi mirus pri la enhavo de domoarigato, ubuntu kaj multaj aliaj kantoj, en kiuj LPG libere envers\u0302as memelpensitajn vortojn inter la konatajn. Tiu c\u0302i do ne estas disko por la lingvopuristoj, sed por la muziks\u0302atantoj!"}, {"text_idx": "#000006", "text": "De tiam la grupo aperigis jam du albumojn: eksenlime (2006) kaj Eksplodigos vian domon (2008). Ekde la komenco la grupo havas kaj dau\u0306re kultivas sian originalan stilon, kiun de la muzika flanko karakterizas belaj melodioj, liberaj kaj ric\u0302aj harmoniaj s\u0302ang\u0302oj, iom bardeca kaj plejparte akustika sono, kaj de la teksta flanko \u2013 jen ekstreme bela romantiko, jen sufic\u0302e forta socia engag\u0302ig\u0302o (foje pri soci-politikaj aferoj, foje pri naturprotektaj temoj)."}, {"text_idx": "#000009", "text": "Ankau\u0306 la teksta temaro plu lau\u0306as la kutimojn de la grupo: interapudas jen belaj kaj romantikaj pri-amaj tekstoj, jen instigaj, sed neniom doktaj kaj tedaj spirit-liberigaj viv-instruoj, jen iom acidaj, sed ja justaj kritikoj kontrau\u0306 la nuna vivo-ordo. Ripetindas do, ke LPG kiel arta projekto restas la sama, kaj ankau\u0306 g\u0302ia nivelo tutcerte neniel malbonig\u0302is. La kvalito de la prezentado kaj registrado estas tute bona, ankau\u0306 la prononco de la kantistoj estas plejparte plac\u0302a kaj klara (kvankam la tekstolibreto ja ne restis al mi tute nebezonata)."}, {"text_idx": "#000011", "text": "Pri la eternaj plagoj de la Esperantaj kantotekstoj, kiel mislokitaj akcentoj (malmultaj), adasismoj (ja multaj) kaj akuzativaj problemoj (aperas misoj pri transitiveco de la verboj, ekzemple, \u201cnin plac\u0302as komputiloj\u201d, \u201cvarmo c\u0302ion degelas\u201d k. a.) mi ne parolu multe. Sed aldone troveblas ankau\u0306 nekutimaj kaj ec\u0302 strangaj vortoformoj (ekzemple, \u201cdomoarigato\u201d anstatau\u0306 la supozebla \u201cdomoarigado\u201d, \u201cdomarig\u0302o\u201d) kaj gramatike senzorge faritaj frazoj. Ec\u0302 se ne c\u0302iuj, multaj similaj misoj povus esti facile korektitaj okaze de zorga provlegado de la tekstoj. Aparte agacas abundo de neologismoj: de pli-malpli rekoneblaj -ic\u0302- kaj ri g\u0302is tute enigmaj (sen perreta priesploro) vortoj tabasami (= rideti), asronado (= kolektiva teumado), ubi (= fari ion bonan sen atendi ian rekomencon). Ve, la tekstolibreto prezentas neniujn klarigojn pri tiuj formoj, kio, ekzemple, faras la tekston de la kanto Ubuntu tute nekomprenebla al la au\u0306skultanto, kiu ne estis anticipe inicita pri la neologismaj preferoj de la au\u0306toroj (la teksto ja havas neniun rilaton al la fama mastruma sistemo!)."}, {"text_idx": "#000012", "text": "Rezulte mi ekhavis la jenan impreson pri la albumo: tre belaj muzikoj kaj interesaj, atentokaptaj, sed iom tro senzorge preparitaj tekstoj. Malgrau\u0306 miaj kritikoj mi kalkulas la finan bilancon evidente pozitiva. La albumo elradias optimismon, plenas je espero kaj esperigo kaj tuj tus\u0302as la koron kaj la menson. G\u0302i ja certe atentindas kaj au\u0306skultendas, ec\u0302 se ne c\u0302iuj g\u0302iaj tekstoj meritas citadon kaj imiton."}, {"text_idx": "#000013", "text": "La resumo de la g\u0302enerala mesag\u0302o de la albumo (kaj teksta, kaj muzika) povus esti prezentita jene: \u201cNi vivu pli simple kaj sincere!\u201d. Al tiel simpla kaj sincera rekomendo mi kurag\u0302as nenion kontrau\u0306meti."}]